‘Nxesi het parlement mislei oor Nkandla’Thulas Nxesi, die minister van openbare werke. Foto: Flickr/GovernmentZA Alf Lees, die DA se skaduminister van finansies, het gesê Nxesi se onlangse antwoord op ŉ parlementêre vraag is ŉ direkte teenstelling van inligting wat deur die nasionale tesourie verskaf is. Volgens Lees beweer Nxesi die departement van openbare werke het al die nodige dokumente aan die nasionale tesourie verskaf sodat hulle die koste van die nie-sekuriteitsopgraderings by pres. Jacob Zuma se privaat Nkandla-woning kon doen. Die tesourie het egter hierdie inligting weerspreek. Volgens Lees het die tesourie in hofdokumente gesê daar was leemtes in die inligting wat die departement van openbare werke aan die tesourie verskaf het. Die tekortkominge is gelys as verskeie tekeninge wat vermis word en ander wat nie weergee wat werklik gebou is nie. Daar is onder meer tekeninge ingedien vir ŉ eenverdiepinggebou wat as ŉ tweeverdieping opgerig is. Daar is ook geen uiteensetting van die boubestek ingedien om die tesourie te help om ŉ redelike bepaling te maak van die koste wat aangegaan is nie. “Dit is daarom duidelik dat Nxesi met die parlement in sy antwoord probeer mislei het en die DA sal ŉ mosie hieroor indien tydens die volgende parlementsitting,” het Lees gesê. Die departement van openbare werke kon nie onmiddellik vir kommentaar bereik word nie. Lees alle vorige berigte oor Nkandla op Maroela Media.